Document ID: 32014R1340

REGULAMENTUL (UE) NR. 1340/2014 AL CONSILIULUI
din 15 decembrie 2014
de modificare a Regulamentului (UE) nr. 1388/2013 privind deschiderea și modul de gestionare a unor contingente tarifare autonome ale Uniunii pentru anumite produse agricole și industriale
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 31,
având în vedere propunerea Comisiei Europene,
întrucât:
(1)
Pentru a asigura furnizarea neîntreruptă și în cantitate suficientă a anumitor mărfuri produse insuficient în Uniune și pentru a evita perturbarea pieței în cazul anumitor produse agricole și industriale, au fost deschise contingente tarifare autonome prin Regulamentul (UE) nr. 1388/2013 al Consiliului (1). Produsele din cadrul acestor contingente tarifare pot fi importate în Uniune cu un nivel redus sau zero al taxelor. Din motivele menționate, este necesar să se deschidă, începând cu 1 ianuarie 2015, contingente tarifare cu un nivel zero al taxelor pentru un volum corespunzător în ceea ce privește nouă produse suplimentare.
(2)
În anumite cazuri, contingentele tarifare autonome existente ale Uniunii ar trebui să fie adaptate. În cazul a trei produse, este necesar să se modifice descrierea produselor pentru o claritate mai mare și pentru a ține seama de cele mai recente evoluții ale produselor. În cazul a șapte alte produse ar trebui să fie modificate codurile TARIC din cauza modificărilor aduse NC și clasificărilor. În cazul unui alt produs, este necesară majorarea volumului contingentului în interesul operatorilor economici din Uniune. De asemenea, din motive de claritate, ar trebui să se precizeze o perioadă contingentară și ar trebui să se modifice un număr de ordine.
(3)
În cazul unui produs, contingentele tarifare autonome ale Uniunii ar trebui închise începând cu 1 ianuarie 2015, deoarece nu este în interesul Uniunii să se continue acordarea lor începând cu această dată.
(4)
Contingentele tarifare ar trebui revizuite periodic, cu posibilitatea de a le suprima la cererea unei părți interesate.
(5)
Având în vedere numărul de modificări care urmează să fie efectuate în anexa la Regulamentul (UE) nr. 1388/2013, este necesar, din motive de claritate, ca această anexă să fie înlocuită.
(6)
Prin urmare, Regulamentul (UE) nr. 1388/2013 ar trebui modificat în consecință.
(7)
Având în vedere că unele dintre modificările aduse contingentelor tarifare prevăzute de prezentul regulament ar trebui să se aplice cu începând cu 1 ianuarie 2015, prezentul regulament ar trebui să se aplice de la data respectivă și să intre în vigoare la data publicării în Jurnalul Oficial al Uniunii Europene,
ADOPTĂ PREZENTUL REGULAMENT:
Articolul 1
Anexa la Regulamentul (UE) nr. 1388/2013 se înlocuiește cu anexa la prezentul regulament.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 ianuarie 2015.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 decembrie 2014.

Labels: 1
7
3
6
15